صدر دیوانی عدالت

صدر دیوانی عدالت یا عدالت دیوانی صدر برطانوی ہند میں محکمہ محصولات کی عدالت عظمیٰ کا نام تھا جسے وارن ہیسٹنگز نے سنہ 1772ء میں کلکتہ میں قائم کیا تھا۔ سنہ 1780ء میں اور پھر سنہ 1793ء میں برطانوی پارلیمان نے اس کی تشکیل نو کی تھی۔ عدالت کے جج گورنر جنرل اور ایسٹ انڈیا کمپنی کے کاؤنسل ممبر ہوا کرتے تھے اور مقامی جج اور محکمہ محصولات کے افسران ان کی مدد کرتے۔

اصطلاحات 
صدر دیوانی عدالت اردو کے تین الفاظ کا مجموعہ ہے جن کی تفصیل حسب ذیل ہے:

صدر کے معنی مرکزی جگہ یا مرکزی نشست کے ہوتے ہیں۔ دیوان قدیم فارسی کا لفظ ہے جو اسلامی دنیا میں خوب رائج ہے۔ اس کے معنی طاقت ور افسر، وزیر یا حاکم کے ہیں اور عدالت کے معنی انصاف، برابری اور کمرہ انصاف کے ہیں۔

دیوانی عدالت کے برعکس فوجداری عدالت ہوا کرتی تھی جہاں جرائم کے مقدمات پیش ہوتے تھے۔

تاریخ 
اس عدالت کے قیام کا مقصد یہ تھا کہ ہندوﺅں کے دیوانی امور خصوصاً جائداد کے معاملات کا تصفیہ اسلامی قانون کی بجائے ہندو قانون کی روشنی میں ہو۔ تاہم فوجداری امور میں وہ مسلم فوجداری قانون ہی کے تابع تھے۔

برطانوی ہند کے تمام اضلاع میں یہ طریقہ رائج تھا کہ پانچ سو روپے تک کے معاملات کے لیے ماتحت عدالتیں قائم کی جاتی تھیں جن میں ضلع کلکٹر اور ان کے معاون جج ہوا کرتے اور مقامی افسران ان کا تعاون کرتے تھے۔ جبکہ پانچ سو روپے سے اوپر کے معاملات کی درخواستیں صدر دیوانی عدالت میں گزاری جاتی تھیں۔

تحلیل 
1857ء کی جنگ آزادی کے بعد اس عدالت کو تحلیل کر دیا گیا اور ان کے اختیارات اور دائرہ کار نئے نظام عدل کے تحت عدالت ہائے عالیہ کو منتقل کر دیے گئے۔ یہ نیا نظام عدل انڈین ہائی کورٹس ایکٹ، 1861ء کے تحت اختیار کیا گیا تھا۔

مزید دیکھیے 
 صدر فوجداری عدالت
 صدر نظامت عدالت

حوالہ جات

بیرونی روابط 
 English Law in India by Anil Chandra Banerjee
 2.13 MAHARASHTRA
 Glossary: S, A glossary of special terminology used in India during the British Administration
 History of Medieval India by Chand, Hukam]
 Administrative System in India by U.B. Singh

بھارت کی قانونی تاریخ
اردو الفاظ اور جملے
ہندی الفاظ اور جملے